BREAKING Dan Barna, schimbare radicală de atitudine: Alianța USR PLUS vrea să intre la guvernare și îl propune premier pe Dacian Cioloș

Dan Barna, președintele USR, a anunțat miercuri pe Facebook că partidul vrea alegeri alegeri anticipate, dar dacă acestea nu vor fi posibile, alianța USR PLUS vrea să intre la guvernare, cu condiția ca primul obiectiv al acelui guvern să fie adoptarea unei ordonanțe de urgență care să instituie revenirea la alegerile de primari în două tururi.

Mai mult, el a scris că Alianța USR PLUS îl are ca propunere de premier pe Dacian Cioloș, deși cu câteva ore în urmă spusese că nu va propune un premier la consultările de la Cotroceni cu președintele Iohannis.

Reamintim că USR a refuzat să intre la guvernare imediat după căderea guvernului Viorica Dăncilă.

Postarea integrală a lui Dan Barna:

USR susține dizolvarea acestui parlament și organizarea de alegeri anticipate.

Actualul Parlament, dominat de o majoritate toxică, și-a dovedit limitele. România nu poate merge înainte cu el.

Am luat act de afirmațiile Președintelui României din această seară privind o posibilă nouă formulă guvernamentală în cazul în care nu se găsește majoritatea pentru anticipate. Mâine, la consultările de la Cotroceni, delegația USR îi va comunica șefului statului faptul că Alianța USR-PLUS este pregătită să participe, cu miniștri, la o guvernare al cărei prim obiectiv să fie adoptarea unei ordonanțe de urgență care să instituie revenirea la alegerile de primari în două tururi.

Acest scenariu este valabil doar în situația în care majoritatea de sorginte pesedistă din parlament va face imposibilă organizarea anticipatelor.

Reamintesc că Alianța USR PLUS are o propunere de premier în persoana lui Dacian Cioloș. Avem, de asemenea, oameni competenți pentru posturile de miniștri dintr-un viitor guvern.

Foto: Inquam Photos / Octav Ganea